Десислав Начков
Бъдещите стихове

chitanka.info

Дълбоко във душата — несъбудени,

все още спят неписаните стихове,

за пориви и страсти — необрулени,

от вятъра на времето — нестигнати.

Спокойни, със мълчанието на камъка,

таящ у себе си прекрасна статуя,

замряла във вековното очакване,

да се роди в ръцете на ваятеля.

Почивайте куплети — неизказани,

когато дойдат времето и вятъра,

ще украсите нечии бели страници

и всеки ще поеме към съдбата си.

По пътя си, навярно, ще пробудите

сълзи студени и горещи трепети,

едни ще бъдат мразени и хулени,

а други пък — обичани и четени.

Но туй, което още неродените

не ще простят на бъдещите стихове,

е те да нямат топла кръв във вените,

и най-важно, ако са неискрени.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.